CELEX: 
Language: el
Date: 2017-11-22 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με την πρόσβαση σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της XXX
            
            
               σχετικά με την πρόσβαση σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2012/34/ΕΕ του Ευρωπαϊκού Κοινοβουλίου και του Συμβουλίου για τη δημιουργία ενιαίου ευρωπαϊκού σιδηροδρομικού χώρου
                  1
               , και ιδίως το άρθρο 13 παράγραφος 9,
            
            
               Εκτιμώντας τα ακόλουθα:
            
            
               (1)Οι βασικοί κανόνες της οδηγίας 2012/34/ΕΕ που αφορούν την πρόσβαση σε εγκαταστάσεις παροχής υπηρεσιών και τη χρήση των υπηρεσιών που παρέχονται στις εγκαταστάσεις αυτές, όπως οι διατάξεις σχετικά με τα δικαιώματα πρόσβασης, οι βασικοί διαδικαστικοί κανόνες σχετικά με τη διεκπεραίωση αιτήσεων και οι απαιτήσεις σχετικά με τη δημοσίευση πληροφοριών, εφαρμόζονται σε όλες τις εγκαταστάσεις παροχής υπηρεσιών. Η οδηγία 2012/34/ΕΕ καθορίζει επίσης διαφορετικούς κανόνες για διαφορετικούς τύπους υπηρεσιών που παρέχονται σε εγκαταστάσεις παροχής υπηρεσιών. Οι εν λόγω διακρίσεις θα πρέπει να αποτυπώνονται και στον παρόντα κανονισμό.
            
            
               Λαμβανομένου υπόψη του σκοπού και του πεδίου εφαρμογής της οδηγίας 2012/34/ΕΕ, οι διατάξεις σχετικά με την πρόσβαση σε υπηρεσίες που παρέχονται σε εγκαταστάσεις εξυπηρέτησης θα πρέπει να καλύπτουν αποκλειστικά τις υπηρεσίες που συνδέονται με την παροχή υπηρεσιών σιδηροδρομικών μεταφορών.
            
            
               (2)Προκειμένου να αποφεύγεται η συσσώρευση δυσανάλογου φόρτου για ήσσονος σημασίας φορείς εκμετάλλευσης εγκαταστάσεων εξυπηρέτησης, είναι σκόπιμο να παρασχεθεί στους ρυθμιστικούς φορείς η δυνατότητα να εξαιρούν τους φορείς εκμετάλλευσης εγκαταστάσεων εξυπηρέτησης από το σύνολο ή μέρος των διατάξεων του παρόντος κανονισμού, με εξαίρεση ορισμένες διατάξεις που αφορούν την υποχρέωση δημοσίευσης περιγραφής της εγκατάστασης εξυπηρέτησης, όταν ο ρυθμιστικός φορέας κρίνει ότι η εγκατάσταση είναι άνευ στρατηγικής σημασίας για τη λειτουργία της αγοράς. Όταν η σχετική αγορά εγκαταστάσεων εξυπηρέτησης χαρακτηρίζεται από πληθώρα φορέων που παρέχουν συγκρίσιμες ανταγωνιστικές υπηρεσίες ή όταν ρυθμιστικός φορέας κρίνει ότι συγκεκριμένες διατάξεις του παρόντος κανονισμού θα μπορούσαν να επηρεάσουν αρνητικά τη λειτουργία της αγοράς εγκαταστάσεων εξυπηρέτησης, ο ρυθμιστικός φορέας θα πρέπει να έχει επίσης το δικαίωμα να χορηγεί τέτοιες εξαιρέσεις. Τέτοια περίπτωση θα μπορούσε, επί παραδείγματι, να είναι μια σιδηροδρομική επιχείρηση που παρέχει υπηρεσίες σε άλλη σιδηροδρομική επιχείρηση, προκειμένου να συντρέχει την εν λόγω επιχείρηση σε απομακρυσμένες περιοχές, στο πλαίσιο συνεργασίας αναγκαίας λόγω του οικονομικού κόστους με το οποίο θα επιβαρυνόταν ειδάλλως.
            
            
               Οι ρυθμιστικοί φορείς θα πρέπει να αξιολογούν τα αιτήματα για εξαιρέσεις μεμονωμένα και κατά περίπτωση. Εάν, κατόπιν καταγγελίας σχετικής με την πρόσβαση σε εγκαταστάσεις εξυπηρέτησης ή σε υπηρεσίες σχετικές με τις σιδηροδρομικές μεταφορές, ο ρυθμιστικός φορέας κρίνει ότι οι συνθήκες έχουν μεταβληθεί κατά τρόπο που η προηγουμένως χορηγηθείσα εξαίρεση να έχει αρνητικό αντίκτυπο στην αγορά,  θα πρέπει να επανεξετάζει την εξαίρεση και να μπορεί να την ανακαλέσει.  
            
            
               Οι ρυθμιστικοί φορείς θα πρέπει να διασφαλίζουν συνεπή εφαρμογή των εξαιρέσεων σε όλα τα κράτη μέλη· θα πρέπει να αναπτύσσουν κοινές αρχές για την εφαρμογή των διατάξεων για τις εξαιρέσεις έως την ημερομηνία εφαρμογής του άρθρου 2. Σύμφωνα με το άρθρο 57 παράγραφος 8 της οδηγίας 2012/34/ΕΕ, εφόσον απαιτείται, η Επιτροπή δύναται να λάβει μέτρα που καθορίζουν τις εν λόγω αρχές.
            
            
               Οι φορείς εκμετάλλευσης εγκαταστάσεων εξυπηρέτησης που έχουν εξαιρεθεί από την εφαρμογή των διατάξεων του παρόντος κανονισμού εξακολουθούν να υπόκεινται σε όλους τους υπόλοιπους κανόνες σχετικά με την πρόσβαση σε εγκαταστάσεις εξυπηρέτησης και τη χρήση υπηρεσιών σχετικών με τις σιδηροδρομικές μεταφορές που προβλέπονται στην οδηγία 2012/34/ΕΕ.
            
            
               (3)Ο κανονισμός (ΕΕ) 2017/352 του Ευρωπαϊκού Κοινοβουλίου και του Συμβουλίου
                  2
                καθορίζει πλαίσιο για την παροχή λιμενικών υπηρεσιών και κοινών κανόνων για τη χρηματοοικονομική διαφάνεια των λιμένων. Ο παρών κανονισμός, ο οποίος καθορίζει τις λεπτομέρειες της διαδικασίας και τα κριτήρια που πρέπει να ακολουθούν οι φορείς εκμετάλλευσης εγκαταστάσεων εξυπηρέτησης και οι αιτούντες, θα πρέπει να εφαρμόζεται επίσης στις εγκαταστάσεις θαλάσσιων λιμένων και λιμένων της εσωτερικής ναυσιπλοΐας που συνδέονται με σιδηροδρομικές δραστηριότητες.
            
            
               Η οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου
                  3
                καθορίζει τις υποχρεώσεις του αρμόδιου για τη συντήρηση φορέα. Ο παρών κανονισμός δεν θα πρέπει να θίγει τις διατάξεις της εν λόγω οδηγίας.
            
            
               (4)Η διαφάνεια όσον αφορά τους όρους πρόσβασης σε εγκαταστάσεις εξυπηρέτησης και σε υπηρεσίες σχετικές με σιδηροδρομικές μεταφορές και τις πληροφορίες σχετικά με τις χρεώσεις είναι προαπαιτούμενο προκειμένου οι αιτούντες να έχουν ισότιμη πρόσβαση σε εγκαταστάσεις εξυπηρέτησης και στις υπηρεσίες που παρέχονται στις εν λόγω εγκαταστάσεις. Οι κρυφές εκπτώσεις, οι οποίες αποτελούν αντικείμενο διαπραγμάτευσης με έκαστο αιτούντα χωρίς να ακολουθούνται οι ίδιες αρχές, θα υπονόμευαν την αρχή της ισότιμης πρόσβασης στις εγκαταστάσεις εξυπηρέτησης και σε υπηρεσίες σχετικές με  τις σιδηροδρομικές μεταφορές. Στις πληροφορίες σχετικά με τις αρχές των καθεστώτων εκπτώσεων που προβλέπονται στην περιγραφή των εγκαταστάσεων εξυπηρέτησης θα πρέπει, ωστόσο, να λαμβάνονται υπόψη οι απαιτήσεις του εμπορικού απορρήτου.
            
            
               (5)Σύμφωνα με την οδηγία 2012/34/ΕΕ οι φορείς εκμετάλλευσης εγκαταστάσεων εξυπηρέτησης απαιτείται να παρέχουν χωρίς διακρίσεις πρόσβαση σε εγκαταστάσεις εξυπηρέτησης και στις υπηρεσίες που παρέχονται στις εν λόγω εγκαταστάσεις. Η εν λόγω οδηγία ισχύει τόσο σε περιπτώσεις αυτοεξυπηρέτησης όσο και σε περιπτώσεις στις οποίες οι υπηρεσίες παρέχονται από φορέα εκμετάλλευσης των εγκαταστάσεων εξυπηρέτησης. Εφόσον απαιτείται η αποκατάσταση στρέβλωσης της αγοράς ή ανεπιθύμητων εξελίξεων στην αγορά, ο ρυθμιστικός φορέας θα πρέπει να δύναται να ζητήσει από τον φορέα εκμετάλλευσης εγκατάστασης εξυπηρέτησης να ανοίξει την εγκατάσταση για αυτοεξυπηρέτηση, υπό την προϋπόθεση ότι κάτι τέτοιο είναι νόμιμο και τεχνικά εφικτό και δεν θέτει σε κίνδυνο την ασφάλεια των δραστηριοτήτων.
            
            
               (6)Εφόσον είναι αναγκαία η διέλευση μέσω ιδιωτικών ή παρακαμπτήριων γραμμών για την πρόσβαση σε εγκατάσταση εξυπηρέτησης, ο φορέας εκμετάλλευσης της εγκατάστασης εξυπηρέτησης θα πρέπει να παρέχει πληροφορίες σχετικά με τις ιδιωτικές και τις παρακαμπτήριες γραμμές. Οι πληροφορίες αυτές θα πρέπει να επιτρέπουν στον αιτούντα να κατανοεί σε ποιον να απευθυνθεί προκειμένου να ζητήσει πρόσβαση στην εν λόγω γραμμή σύμφωνα με το άρθρο 10 της οδηγίας 2012/34/ΕΕ.
            
         
         
            
               (7)Οι διαχειριστές υποδομής διευκολύνουν τη συγκέντρωση πληροφοριών σχετικά με τις εγκαταστάσεις εξυπηρέτησης και μετριάζουν τον διοικητικό φόρτο των φορέων διαχείρισης των εγκαταστάσεων εξυπηρέτησης, παρέχοντας υπόδειγμα σε εύκολα προσβάσιμο σημείο, λόγου χάρη στη διαδικτυακή πύλη τους. Το εν λόγω υπόδειγμα θα πρέπει να καταρτίζεται από τον σιδηροδρομικό τομέα και τους ρυθμιστικούς φορείς, σε διαβούλευση με τους φορείς εκμετάλλευσης εγκαταστάσεων εξυπηρέτησης. Οι φορείς εκμετάλλευσης εγκαταστάσεων εξυπηρέτησης έχουν την υποχρέωση να παρέχουν όλες τις συναφείς πληροφορίες στους διαχειριστές υποδομής σύμφωνα με το άρθρο 31 παράγραφος 10 και το σημείο 6 του παραρτήματος IV της οδηγίας 2012/34/ΕΕ. Ο κύριος διαχειριστής υποδομής, στον οποίο πρέπει να παρασχεθεί η περιγραφή των εγκαταστάσεων εξυπηρέτησης σε περίπτωση που ο διαχειριστής υποδομής με το δίκτυο του οποίου συνδέονται οι σχετικές εγκαταστάσεις εξαιρείται από την υποχρέωση δημοσίευσης της δήλωσης δικτύου, θα πρέπει να καθορίζεται από το κράτος μέλος για τη συμμετοχή στο δίκτυο που αναφέρεται στο άρθρο 7στ της οδηγίας 2012/34/ΕΕ.   
            
            
               (8)Υπεύθυνες για τη λήψη απόφασης σχετικά με τους όρους πρόσβασης σε εγκατάσταση εξυπηρέτησης μπορεί να είναι διάφορες οντότητες, οι οποίες κατανέμουν τη χωρητικότητα στην εγκατάσταση εξυπηρέτησης και παρέχουν στην εγκατάσταση υπηρεσίες σχετικές με τις σιδηροδρομικές μεταφορές. Σε τέτοιες περιπτώσεις, όλες οι ενδιαφερόμενες οντότητες πρέπει να θεωρούνται φορείς εκμετάλλευσης εγκατάστασης εξυπηρέτησης κατά την έννοια της οδηγίας 2012/34/ΕΕ. Επιπροσθέτως, κάθε οντότητα θα πρέπει να πληροί τις απαιτήσεις του παρόντος κανονισμού για το μέρος για το οποίο είναι υπεύθυνη. Εάν η κυριότητα, η διαχείριση και η λειτουργία μιας εγκατάστασης ανήκει σε αρκετές οντότητες, ως φορείς εκμετάλλευσης εγκατάστασης εξυπηρέτησης πρέπει να θεωρούνται μόνον οι οντότητες που είναι πραγματικά αρμόδιες για την παροχή των πληροφοριών και τη λήψη αποφάσεων για αιτήματα πρόσβασης στην εγκατάσταση εξυπηρέτησης και χρήσης υπηρεσιών σχετικών με τις σιδηροδρομικές μεταφορές.
            
            
               (9)Η τρέχουσα πρακτική δείχνει ότι σε πολλές περιπτώσεις αιτούντες, όπως φορτωτές και πράκτορες μεταφορών, ζητούν πρόσβαση σε εγκαταστάσεις εξυπηρέτησης. Ωστόσο, η σιδηροδρομική επιχείρηση που ορίζεται από τον αιτούντα συχνά δεν έχει συμβατική σχέση με τον φορέα εκμετάλλευσης της εγκατάστασης εξυπηρέτησης. Συνεπώς, θα πρέπει να διευκρινισθεί ότι όχι μόνο οι σιδηροδρομικές επιχειρήσεις, αλλά και άλλοι αιτούντες θα πρέπει να έχουν το δικαίωμα να ζητούν πρόσβαση σε εγκαταστάσεις εξυπηρέτησης υπό τις προϋποθέσεις που καθορίζονται στον παρόντα κανονισμό, εφόσον το εθνικό δίκαιο προβλέπει τέτοια δυνατότητα. Οι φορείς εκμετάλλευσης των εν λόγω εγκαταστάσεων εξυπηρέτησης θα πρέπει να δεσμεύονται από τον παρόντα κανονισμό ανεξαρτήτως εάν έχουν συμβατική σχέση με σιδηροδρομική επιχείρηση ή με άλλον αιτούντα που δικαιούται να ζητήσει χωρητικότητα στις εγκαταστάσεις εξυπηρέτησης σύμφωνα με το εθνικό δίκαιο.
            
            
               (10)Οι σιδηροδρομικές διαδρομές και η χωρητικότητα στις εγκαταστάσεις εξυπηρέτησης συχνά κατανέμονται από διαφορετικές οντότητες. Ως εκ τούτου, είναι σημαντικό οι εν λόγω οντότητες να επικοινωνούν μεταξύ τους, ώστε να διασφαλίζεται ότι συμβαδίζουν οι προγραμματισμένες σιδηροδρομικές διαδρομές με τους προγραμματισμένους χρονοδιαδρόμους (slot) στις εγκαταστάσεις εξυπηρέτησης, καθώς και η ομαλή και αποδοτική εκτέλεση των σιδηροδρομικών λειτουργιών. Το ίδιο θα πρέπει να ισχύει σε περιπτώσεις που αιτών ζητά υπηρεσίες σχετικές με τις σιδηροδρομικές μεταφορές σε εγκατάσταση, οι οποίες παρέχονται από διαφορετικούς παρόχους. Για υπηρεσίες που δεν συνδέονται άμεσα με τη χωρητικότητα της υποδομής, δεν θα απαιτείται τέτοια συνεργασία.
            
            
               (11)Η ανταλλαγή δεδομένων μεταξύ οντοτήτων που παραγγέλλουν σιδηροδρομικές μεταφορές, σιδηροδρομικών επιχειρήσεων και τερματικών σταθμών σχετικά με την παρακολούθηση και τον εντοπισμό και με τον εκτιμώμενο χρόνο άφιξης και αναχώρησης θα πρέπει να συμβάλει στη βελτίωση της ποιότητας των υπηρεσιών και της οικονομικής αποδοτικότητας στην αλυσίδα εφοδιαστικής.
            
            
               (12)Η απαίτηση να διατίθενται σε μια κοινή διαδικτυακή πύλη ενδεικτικές πληροφορίες σε πραγματικό χρόνο για τη διαθέσιμη χωρητικότητα των εγκαταστάσεων εξυπηρέτησης θα μπορούσε να τηρείται με την παροχή πληροφοριών σχετικά με το αν η εγκατάσταση είναι πλήρης ή έχει περιορισμένη ή επαρκή εναπομείνασα χωρητικότητα, ώστε να ικανοποιούνται αιτήματα κάθε τύπου. Για υπηρεσίες όπως η συντήρηση, για την οποία ένα όχημα πρέπει να τεθεί εκτός υπηρεσίας για παρατεταμένο χρονικό διάστημα, ενδέχεται να μην χρειάζονται οι εν λόγω πληροφορίες. Η μέγιστη επιχειρησιακή χωρητικότητα μπορεί να είναι χαμηλότερη από τη μέγιστη θεωρητική χωρητικότητα. Τούτο διότι ενδέχεται να απαιτείται πρόσθετος χρόνος για να είναι εφικτή η παροχή αξιόπιστων υπηρεσιών σε περιπτώσεις όπως η καθυστερημένη άφιξη συρμού στην εγκατάσταση ή η διακοπή των λειτουργιών. Η ένδειξη της χωρητικότητας θα πρέπει να αναφέρεται στη διαθέσιμη επιχειρησιακή χωρητικότητα.
            
            
               (13)Οι φορείς εκμετάλλευσης εγκαταστάσεων εξυπηρέτησης δεν θα πρέπει να υποχρεώνουν τους αιτούντες να αγοράζουν υπηρεσίες που παρέχονται σε εγκατάσταση, τις οποίες οι αιτούντες δεν χρειάζονται. Ωστόσο, η εν λόγω αρχή δεν συνεπάγεται ότι ο αιτών μπορεί να εξαναγκάσει τον φορέα εκμετάλλευσης εγκατάστασης να αποδεχτεί την αυτοεξυπηρέτηση στις εγκαταστάσεις του φορέα εκμετάλλευσης, αν ο φορέας εκμετάλλευσης παρέχει την αντίστοιχη υπηρεσία κατά τρόπο που συνάδει με την οδηγία 2012/34/ΕΕ και τον παρόντα κανονισμό.
            
            
               (14)Εάν φορέας εκμετάλλευσης εγκατάστασης εξυπηρέτησης λάβει αίτημα το οποίο έρχεται σε σύγκρουση με άλλο αίτημα ή με χωρητικότητα που έχει ήδη κατανεμηθεί, ο φορέας εκμετάλλευσης της εγκατάστασης εξυπηρέτησης θα πρέπει, σε πρώτη φάση, να βεβαιωθεί αν θα ήταν εφικτή η ικανοποίηση του πρόσθετου αιτήματος προτείνοντας διαφορετικό διαθέσιμο χρονοδιάδρομο, τροποποιώντας τον διαθέσιμο χρονοδιάδρομο που έχει χορηγηθεί, εφόσον κάτι τέτοιο είναι αποδεκτό από τον σχετικό αιτούντα, ή λαμβάνοντας μέτρα που θα καταστήσουν εφικτή την αύξηση της χωρητικότητας της εγκατάστασης. Ο φορέας εκμετάλλευσης δεν θα πρέπει να υποχρεώνεται να λαμβάνει μέτρα όπως η μεταβολή των ωρών λειτουργίας ή μέτρα που απαιτούν επένδυση για την αύξηση της χωρητικότητας της εγκατάστασης. Ωστόσο, εάν ο αιτών εγγυηθεί την κάλυψη του κόστους της επένδυσης ή των πρόσθετων λειτουργικών εξόδων που θα προκύψουν, ο φορέας εκμετάλλευσης των εγκαταστάσεων εξυπηρέτησης θα πρέπει να εξετάσει την εν λόγω εναλλακτική λύση.
            
            
               (15)Εάν δεν επιτευχθεί συγκερασμός των αντικρουόμενων αιτημάτων με τη διαδικασία συντονισμού, ο φορέας εκμετάλλευσης της εγκατάστασης εξυπηρέτησης μπορεί να εφαρμόσει κριτήρια προτεραιότητας, βάσει των οποίων να αποφασίσει για τα αντικρουόμενα αιτήματα. Τα εν λόγω κριτήρια θα πρέπει να είναι αμερόληπτα και διαφανή και να δημοσιεύονται στην περιγραφή των εγκαταστάσεων εξυπηρέτησης, η οποία υπόκειται σε επανεξέταση από τον ρυθμιστικό φορέα.
            
            
               (16)Ο όρος βιώσιμη εναλλακτική περικλείει διάφορα στοιχεία, ιδίως φυσικά και τεχνικά χαρακτηριστικά, όπως η τοποθεσία της εγκατάστασης, η πρόσβαση με οδικές, σιδηροδρομικές, θαλάσσιες μεταφορές ή με τις συγκοινωνίες, το κενό του περιτυπώματος, το μήκος των τροχιών και η ηλεκτροδότηση· λειτουργικά χαρακτηριστικά, όπως οι ώρες λειτουργίας, η χωρητικότητα εντός της εγκατάστασης και γύρω από αυτήν, οι απαιτήσεις εκπαίδευσης των μηχανοδηγών, η έκταση και ο τύπος των παρεχόμενων υπηρεσιών· ελκυστικότητα και ανταγωνιστικότητα των σιδηροδρομικών υπηρεσιών, όπως οι διαδρομές, οι συνδέσεις με άλλα μέσα μεταφοράς και ο χρόνος μεταφοράς· και οικονομικές πτυχές, όπως ο αντίκτυπος στις λειτουργικές δαπάνες και η αποδοτικότητα των προβλεπόμενων υπηρεσιών.
            
            
               (17)Για την κατασκευή εγκαταστάσεων εξυπηρέτησης απαιτούνται σημαντικές επενδύσεις και ο δικτυακός χαρακτήρας των σιδηροδρόμων συνεπάγεται περιορισμούς ως προς τις τοποθεσίες όπου είναι εφικτή η κατασκευή εγκαταστάσεων· κατά συνέπεια, η κατασκευή πολλών εγκαταστάσεων εξυπηρέτησης δεν είναι εύκολη. Εάν η ικανοποίηση αιτημάτων πρόσβασης σε μια εγκατάσταση δεν καταστεί εφικτή με τη διαδικασία συντονισμού και η εγκατάσταση πλησιάζει σε κατάσταση συμφόρησης, οι ρυθμιστικοί φορείς θα πρέπει να είναι σε θέση να ζητήσουν από τους φορείς εκμετάλλευσης εγκαταστάσεων εξυπηρέτησης να θέσουν σε εφαρμογή μέτρα βελτιστοποίησης της χρήσης της εγκατάστασης. Ο φορέας εκμετάλλευσης εγκατάστασης εξυπηρέτησης θα πρέπει να προσδιορίζει κατάλληλα μέτρα για την επίτευξη του εν λόγω στόχου. Στα μέτρα αυτά θα μπορούσαν να περιλαμβάνονται, ενδεικτικά, η επιβολή οικονομικών κυρώσεων σε αιτούντες που δεν χρησιμοποιούν τα δικαιώματα πρόσβασης που τους έχουν χορηγηθεί ή υποβολή αιτήματος σε αιτούντες να αποποιηθούν δικαιώματα πρόσβασης σε εγκατάσταση εξυπηρέτησης ή σε υπηρεσίες σχετικές με  τις σιδηροδρομικές μεταφορές, αν δεν χρησιμοποιήσουν τα εν λόγω δικαιώματα επανειλημμένως και σκοπίμως ή αν έχουν προκαλέσει διαταραχές στη λειτουργία των εγκαταστάσεων εξυπηρέτησης ή σε άλλον αιτούντα. 
            
            
               (18)Προκειμένου να επιτυγχάνεται η βέλτιστη δυνατή χρήση των υφιστάμενων εγκαταστάσεων, η λειτουργία εγκαταστάσεων που έχουν μείνει εκτός χρήσης επί τουλάχιστον δύο έτη θα πρέπει να ανακοινώνεται δημόσια ότι διατίθενται για μίσθωση ή χρονομίσθωση όταν σιδηροδρομική επιχείρηση εκφράσει ενδιαφέρον για τη χρήση των εν λόγω εγκαταστάσεων βάσει αποδεδειγμένων αναγκών. Οικονομική οντότητα η οποία ενδιαφέρεται για την εκμετάλλευση της εγκατάστασης θα πρέπει να δύναται να συμμετέχει στις διαδικασίες υποβολής προσφορών και να υποβάλει προσφορά προκειμένου να αναλάβει την εκμετάλλευση της εγκατάστασης. Ωστόσο, δεν είναι απαραίτητο να κινηθεί διαδικασία υποβολής προσφορών όταν βρίσκεται σε εξέλιξη επίσημη διαδικασία για την άρση του χαρακτηρισμού της τοποθεσίας ως ειδικής για σιδηροδρομικούς σκοπούς και όταν η εγκατάσταση βρίσκεται υπό ανακατασκευή για σκοπούς άλλους από τη χρήση της ως εγκατάσταση εξυπηρέτησης.
            
            
               (19)Ο παρών κανονισμός καθορίζει δέσμη κανόνων για φορείς εκμετάλλευσης εγκαταστάσεων εξυπηρέτησης. Οι εν λόγω φορείς εκμετάλλευσης χρειάζονται χρόνο προκειμένου να προσαρμοστούν στις υφιστάμενες εσωτερικές διαδικασίες, ώστε να διασφαλίσουν την πλήρη συμμόρφωσή τους προς όλες τις απαιτήσεις του παρόντος κανονισμού. Συνεπώς, ο παρών κανονισμός πρέπει να τεθεί σε ισχύ από την 1η Ιουνίου 2019. Αυτό σημαίνει ότι η περιγραφή των εγκαταστάσεων εξυπηρέτησης που απαιτείται σύμφωνα με το άρθρο 4, ή ο σύνδεσμος για τις συναφείς πληροφορίες θα πρέπει να ετοιμαστούν και να περιληφθούν για πρώτη φορά στη δήλωση δικτύου για τον πίνακα δρομολογίων με έναρξη τον Δεκέμβριο του 2020.
            
            
               (20)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τον Ενιαίο Ευρωπαϊκό Σιδηροδρομικό Χώρο,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο 
            
            
               Ο παρών κανονισμός καθορίζει τις λεπτομέρειες της διαδικασίας και τα κριτήρια που πρέπει να τηρούνται για την απόκτηση πρόσβασης σε υπηρεσίες παρεχόμενες στις εγκαταστάσεις εξυπηρέτησης που περιγράφονται στα σημεία 2, 3 και 4 του παραρτήματος II της οδηγίας 2012/34/ΕΕ.
            
            
               Όταν οι διατάξεις του παρόντος κανονισμού αναφέρονται σε αιτούντες, ερμηνεύονται ως αναφερόμενες στις σιδηροδρομικές επιχειρήσεις. Όταν το εθνικό δίκαιο επιτρέπει σε αιτούντες που δεν είναι σιδηροδρομικές επιχειρήσεις να ζητούν πρόσβαση σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές, οι σχετικές διατάξεις του παρόντος κανονισμού εφαρμόζονται επίσης στους εν λόγω αιτούντες σύμφωνα με το εθνικό δίκαιο.
            
            
               Άρθρο 2
            
         
         
            
               Εξαιρέσεις
            
            
               1.Οι φορείς εκμετάλλευσης εγκαταστάσεων εξυπηρέτησης που αναφέρονται στην παράγραφο 2 μπορούν να ζητήσουν εξαίρεση από το σύνολο ή μέρος των διατάξεων του παρόντος κανονισμού, εξαιρουμένων του άρθρου 4 παράγραφος 2 στοιχεία α) έως δ) και ιγ) και του άρθρου 5.
            
            
               Οι φορείς εκμετάλλευσης εγκαταστάσεων εξυπηρέτησης οι οποίες προορίζονται αποκλειστικά για χρήση για ίδιους σκοπούς από φορείς εκμετάλλευσης σιδηροδρόμων ιστορικού χαρακτήρα μπορούν να ζητήσουν εξαίρεση από την εφαρμογή όλων των διατάξεων του παρόντος κανονισμού.
            
            
               Τα εν λόγω αιτήματα υποβάλλονται στον ρυθμιστικό φορέα και τεκμηριώνονται δεόντως.
            
            
               2.Οι ρυθμιστικοί φορείς μπορούν να αποφασίσουν να εξαιρέσουν φορείς εκμετάλλευσης εγκαταστάσεων εξυπηρέτησης οι οποίοι εκμεταλλεύονται τις κάτωθι εγκαταστάσεις εξυπηρέτησης ή παρέχουν τις υπηρεσίες που ακολουθούν:
            
            
               –εγκαταστάσεις εξυπηρέτησης ή υπηρεσίες άνευ στρατηγικής σημασίας για τη λειτουργία της αγοράς υπηρεσιών σιδηροδρομικών μεταφορών, ιδίως ως προς το επίπεδο χρήσης της εγκατάστασης, τον τύπο και τον όγκο της κυκλοφορίας που επηρεάζεται δυνητικά και τον τύπο των υπηρεσιών που παρέχονται στην εγκατάσταση· 
            
            
               –εγκαταστάσεις εξυπηρέτησης ή υπηρεσίες των οποίων η εκμετάλλευση ή η παροχή εκτελείται σε ανταγωνιστικό περιβάλλον της αγοράς με πλήθος ανταγωνιστών που παρέχουν συγκρίσιμες υπηρεσίες·
            
            
               –εγκαταστάσεις εξυπηρέτησης ή υπηρεσίες εφόσον η εφαρμογή του παρόντος κανονισμού θα μπορούσε να επηρεάσει δυσμενώς τη λειτουργία της αγοράς εγκαταστάσεων εξυπηρέτησης.
            
            
               3.Οι ρυθμιστικοί φορείς δημοσιεύουν στον διαδικτυακό τους τόπο οποιαδήποτε απόφαση χορήγησης εξαίρεσης κατά την παράγραφο 2 εντός δύο εβδομάδων από την έκδοση της απόφασης.
            
            
               4.Όταν δεν πληρούνται πλέον τα κριτήρια για τη χορήγηση εξαίρεσης κατά την παράγραφο 2, ο ρυθμιστικός φορέας ανακαλεί την εξαίρεση. 
            
            
               5.Οι ρυθμιστικοί φορείς αναπτύσσουν και δημοσιεύουν κοινές αρχές λήψης αποφάσεων για την εφαρμογή των κριτηρίων που αναφέρονται στην παράγραφο 2.
            
            
               Άρθρο 3
            
            
               Ορισμοί
            
            
               Για τους σκοπούς του παρόντος κανονισμού, νοείται ως:
            
            
               (1)«βασική υπηρεσία»: υπηρεσία που παρέχεται σε οποιαδήποτε από τις εγκαταστάσεις εξυπηρέτησης κατά το σημείο 2 του παραρτήματος II της οδηγίας 2012/34/ΕΕ·
            
            
               (2)«υπηρεσία σχετική με τις σιδηροδρομικές μεταφορές»: βασική, πρόσθετη ή βοηθητική υπηρεσία κατά τα σημεία 2, 3 και 4 του παραρτήματος II της οδηγίας 2012/34/ΕΕ·
            
            
               (3)«περιγραφή εγκατάστασης εξυπηρέτησης»: έγγραφο το οποίο περιέχει αναλυτικές πληροφορίες, αναγκαίες για την πρόσβαση σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές· 
            
            
               (4)«χωρητικότητα εγκατάστασης εξυπηρέτησης»: η δυνατότητα χρήσης μιας εγκατάστασης εξυπηρέτησης και παροχής υπηρεσίας επί συγκεκριμένη χρονική περίοδο, με βάση τον χρόνο που απαιτείται για την πρόσβαση και την αποχώρηση από την εγκατάσταση εξυπηρέτησης·
            
            
               (5)«διαδικασία συντονισμού»: διαδικασία μέσω της οποίας ο φορέας εκμετάλλευσης εγκατάστασης εξυπηρέτησης και οι αιτούντες επιχειρούν να επιλύσουν αλληλοσυγκρουόμενες καταστάσεις στις οποίες οι ανάγκες πρόσβασης σε εγκατάσταση εξυπηρέτησης ή σε υπηρεσίες σχετικές με τις σιδηροδρομικές μεταφορές αφορούν τη χωρητικότητα της ίδιας εγκατάστασης εξυπηρέτησης·
            
            
               (6)«συνδεδεμένες εγκαταστάσεις εξυπηρέτησης»: εγκαταστάσεις εξυπηρέτησης οι οποίες είναι παρακείμενες και για την πρόσβαση στη μία εγκατάσταση απαιτείται διέλευση μέσω της άλλης·
            
         
         
            
               (7)«ελέγχουσα οντότητα»: φορέας ή επιχείρηση που ασκεί άμεσο ή έμμεσο έλεγχο σε φορέα εκμετάλλευσης εγκατάστασης εξυπηρέτησης και επίσης δραστηριοποιείται και έχει δεσπόζουσα θέση σε εθνικές αγορές υπηρεσιών σιδηροδρομικών μεταφορών για τις οποίες χρησιμοποιείται η εγκατάσταση ή ασκεί άμεσο ή έμμεσο έλεγχο σε φορέα εγκατάστασης εξυπηρέτησης και σε σιδηροδρομική επιχείρηση που κατέχει τέτοια θέση·
            
            
               (8)«αυτοεξυπηρέτηση»: κατάσταση στην οποία σιδηροδρομική επιχείρηση εκτελεί η ίδια υπηρεσία σχετική με τις σιδηροδρομικές μεταφορές στις εγκαταστάσεις φορέα εκμετάλλευσης εξυπηρέτησης, υπό την προϋπόθεση ότι η πρόσβαση στην εγκατάσταση και η χρήση της από την εν λόγω σιδηροδρομική επιχείρηση για την αυτοεξυπηρέτησή της είναι νομικά και τεχνικά εφικτή, δεν θέτει σε κίνδυνο την ασφάλεια των λειτουργιών και ο ενδιαφερόμενος φορέας εκμετάλλευσης της εγκατάστασης εξυπηρέτησης παρέχει την εν λόγω δυνατότητα·
            
            
               (9)«μετατροπή»: επίσημη διαδικασία με την οποία μεταβάλλεται η χρήση της εγκατάστασης εξυπηρέτησης σε άλλη από την παροχή υπηρεσιών σχετικών με τις σιδηροδρομικές μεταφορές·
            
            
               (10)«ειδικό αίτημα»: αίτημα πρόσβασης σε εγκατάσταση εξυπηρέτησης ή σε υπηρεσία σχετική με τις σιδηροδρομικές μεταφορές, το οποίο συνδέεται με ειδικό αίτημα εκχώρησης μεμονωμένης σιδηροδρομικής διαδρομής κατά το άρθρο 48 παράγραφος 1 της οδηγίας 2012/34/ΕΕ· 
            
            
               (11)«καθυστερημένο αίτημα»: αίτημα πρόσβασης σε εγκατάσταση εξυπηρέτησης ή σε υπηρεσία σχετική με τις σιδηροδρομικές μεταφορές, το οποίο υποβάλλεται μετά τη λήξη της προθεσμίας υποβολής αιτημάτων που έχει καθορίσει ο φορέας εκμετάλλευσης της εν λόγω εγκατάστασης·
            
            
               Άρθρο 4
            
            
               Περιγραφή της εγκατάστασης εξυπηρέτησης
            
            
               1.Οι φορείς εκμετάλλευσης εγκαταστάσεων εξυπηρέτησης καταρτίζουν περιγραφή της εγκατάστασης εξυπηρέτησης, καθώς και των υπηρεσιών για τις οποίες είναι αρμόδιοι. 
            
            
               2.Στην περιγραφή της εγκατάστασης εξυπηρέτησης περιλαμβάνονται τουλάχιστον οι εξής πληροφορίες εφόσον απαιτούνται από τον παρόντα κανονισμό: 
            
            
               α)κατάλογος όλων των εγκαταστάσεων στις οποίες παρέχονται υπηρεσίες σχετικές με σιδηροδρομικές μεταφορές, συμπεριλαμβανομένων των πληροφοριών για την τοποθεσία και τις ώρες λειτουργίας τους·
            
            
               β)βασικά στοιχεία επικοινωνίας του φορέα εκμετάλλευσης της εγκατάστασης εξυπηρέτησης·
            
            
               γ)περιγραφή των τεχνικών χαρακτηριστικών της εγκατάστασης εξυπηρέτησης, όπως παρακαμπτήριες γραμμές ή γραμμές ελιγμών και διαλογής, τεχνικός εξοπλισμός φόρτωσης και εκφόρτωσης, πλύσης, συντήρησης και διαθέσιμη χωρητικότητα αποθήκευσης· πληροφορίες για τις ιδιωτικές και τις παρακαμπτήριες γραμμές που δεν ανήκουν στις σιδηροδρομικές υποδομές, είναι όμως απαραίτητες για την πρόσβαση σε εγκαταστάσεις εξυπηρέτησης που είναι μείζονος σημασίας για την παροχή υπηρεσιών σιδηροδρομικών μεταφορών·
            
            
               δ)περιγραφή όλων των υπηρεσιών σχετικών με τις σιδηροδρομικές μεταφορές που παρέχονται στην εγκατάσταση, και του τύπου αυτών (βασικές, πρόσθετες ή βοηθητικές)·
            
            
               ε)η δυνατότητα αυτοεξυπηρέτησης σχετικής με τις σιδηροδρομικές μεταφορές και οι σχετικές προϋποθέσεις·
            
            
               στ)πληροφορίες σχετικά με τις διαδικασίες αίτησης πρόσβασης σε εγκατάσταση εξυπηρέτησης ή σε υπηρεσίες που παρέχονται στην εγκατάσταση ή αμφότερες, συμπεριλαμβανομένων των προθεσμιών υποβολής αιτημάτων και των χρονικών ορίων για τη διεκπεραίωση των εν λόγω αιτημάτων·
            
            
               ζ)σε εγκαταστάσεις εξυπηρέτησης τις οποίες εκμεταλλεύονται περισσότεροι από ένας φορείς ή εφόσον υπηρεσίες σχετικές με τις σιδηροδρομικές μεταφορές που παρέχουν περισσότεροι από ένας φορέας, ένδειξη σχετικά με το κατά πόσον απαιτείται η υποβολή χωριστών αιτημάτων για πρόσβαση στις εγκαταστάσεις και τις εν λόγω υπηρεσίες·
            
            
               η)πληροφορίες σχετικά με το ελάχιστο περιεχόμενο και τον μορφότυπο αιτήματος πρόσβασης σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές ή υπόδειγμα τέτοιου αιτήματος·
            
            
               θ)τουλάχιστον για τις εγκαταστάσεις εξυπηρέτησης και υπηρεσίες σχετικές με τις σιδηροδρομικές μεταφορές  τις οποίες εκμεταλλεύονται ή παρέχουν φορείς που βρίσκονται υπό τον άμεσο ή έμμεσο έλεγχο ελέγχουσας οντότητας, τυποποιημένες συμβάσεις πρόσβασης και γενικοί όροι και προϋποθέσεις· 
            
            
               ι)κατά περίπτωση, πληροφορίες σχετικά με τους όρους χρήσης των συστημάτων πληροφορικής του φορέα εκμετάλλευσης, αν ζητηθεί από τους αιτούντες να χρησιμοποιήσουν τα εν λόγω συστήματα, και οι κανόνες προστασίας ευαίσθητων και εμπορικών δεδομένων·
            
            
               ια)περιγραφή της διαδικασίας συντονισμού και των ρυθμιστικών μέτρων που αναφέρονται στο άρθρο 10, καθώς και των κριτηρίων προτεραιότητας που αναφέρονται στο άρθρο 11·
            
         
         
            
               ιβ)πληροφορίες σχετικά με μεταβολές των τεχνικών χαρακτηριστικών και τους προσωρινούς περιορισμούς χωρητικότητας της εγκατάστασης εξυπηρέτησης, που ενδέχεται να έχουν μείζονα επίπτωση στη λειτουργία της εγκατάστασης εξυπηρέτησης, όπως και στις  προγραμματισμένες εργασίες·
            
            
               ιγ)πληροφορίες σχετικά με χρεώσεις για την πρόσβαση σε εγκαταστάσεις εξυπηρέτησης και χρεώσεις για τη χρήση κάθε παρεχόμενης υπηρεσίας σχετικής με τις σιδηροδρομικές μεταφορές· 
            
            
               ιδ)πληροφορίες σχετικά με τις αρχές των καθεστώτων έκπτωσης που προσφέρονται στους αιτούντες, τηρουμένων ταυτόχρονα των απαιτήσεων εμπορικού απορρήτου.
            
            
               Άρθρο 5
            
            
               Δημοσίευση της περιγραφής εγκατάστασης εξυπηρέτησης
            
            
               1.Οι φορείς εκμετάλλευσης εγκαταστάσεων εξυπηρέτησης δημοσιοποιούν την περιγραφή της εγκατάστασης εξυπηρέτησης δωρεάν, με έναν εκ των ακόλουθων τρόπων:
            
            
               α)δημοσιεύοντας την περιγραφή στη διαδικτυακή πύλη τους ή σε κοινή διαδικτυακή πύλη και παρέχοντας στους διαχειριστές υποδομής σύνδεσμο ο οποίος πρέπει να περιλαμβάνεται στη δήλωση δικτύου·
            
            
               β)παρέχοντας στους διαχειριστές υποδομής συναφείς και έτοιμες προς δημοσίευση πληροφορίες που πρέπει να περιλαμβάνονται στη δήλωση δικτύου.  
            
            
               Εφόσον ο διαχειριστής υποδομής με το δίκτυο του οποίου συνδέεται η εγκατάσταση εξαιρείται από την υποχρέωση δημοσίευσης δήλωσης δικτύου σύμφωνα με το άρθρο 2 παράγραφοι 3 ή 4 της οδηγίας 2012/34/ΕΕ, ο διαχειριστής της εγκατάστασης εξυπηρέτησης παρέχει τον σχετικό σύνδεσμο ή τις έτοιμες προς δημοσίευση πληροφορίες στον κύριο διαχειριστή υποδομής.
            
            
               2.Οι διαχειριστές υποδομής διευκρινίζουν στη δήλωση δικτύου ή στη διαδικτυακή τους πύλη την προθεσμία παροχής πληροφοριών ή τον σύνδεσμο που πρόκειται να δημοσιευτεί στη δήλωση δικτύου, με σκοπό να δημοσιευτεί μέχρι την ημερομηνία που αναφέρεται στο άρθρο 27 παράγραφος 4 της οδηγίας 2012/34/ΕΕ. 
            
            
               Οι διαχειριστές υποδομής παρέχουν κοινό υπόδειγμα, το οποίο πρέπει να καταρτίσει ο σιδηροδρομικός τομέας σε συνεργασία με τους ρυθμιστικούς φορείς έως τις 30 Ιουνίου 2018 και δύνανται να χρησιμοποιούν για την υποβολή πληροφοριών οι φορείς εκμετάλλευσης εγκαταστάσεων εξυπηρέτησης. Το υπόδειγμα επανεξετάζεται και επικαιροποιείται εφόσον απαιτείται.
            
            
               3.Οι φορείς εκμετάλλευσης εγκαταστάσεων εξυπηρέτησης επικαιροποιούν την περιγραφή της εγκατάστασης εξυπηρέτησης εφόσον απαιτείται. Ενημερώνουν εγκαίρως τους αιτούντες που έχουν ήδη ζητήσει πρόσβαση ή έχουν εγγραφεί για μία ή περισσότερες υπηρεσίες στην εγκατάσταση εξυπηρέτησης σχετικά με σημαντικές μεταβολές στην περιγραφή της εγκατάστασης.
            
            
               4.Σε περίπτωση εγκαταστάσεων εξυπηρέτησης τις οποίες εκμεταλλεύονται περισσότεροι από ένας φορείς εκμετάλλευσης ή όπου οι υπηρεσίες στην εγκατάσταση παρέχονται από περισσότερους από έναν προμηθευτή, οι εν λόγω φορείς ή προμηθευτές συντονίζονται μεταξύ τους με σκοπό:
            
            
               α)να καθιστούν τις περιγραφές της εγκατάστασης εξυπηρέτησης διαθέσιμες σε ένα σημείο· ή
            
            
               β)να υποδεικνύουν στις περιγραφές της εγκατάστασης εξυπηρέτησης όλους τους φορείς εκμετάλλευσης της εγκατάστασης εξυπηρέτησης που είναι αρμόδιοι για τη λήψη απόφασης σχετικά με αιτήματα πρόσβασης στην εγκατάσταση ή σε υπηρεσίες σχετικές με τις σιδηροδρομικές μεταφορές που παρέχονται στην εγκατάσταση εξυπηρέτησης. 
            
            
               Σε περίπτωση που ο εν λόγω συντονισμός δεν έχει επιτυχή έκβαση, ο ρυθμιστικός φορέας δύναται να εκδώσει απόφαση στην οποία να ορίζει ποιος από τους φορείς εκμετάλλευσης της εγκατάστασης εξυπηρέτησης πρέπει να συμμορφωθεί προς την απαίτηση που περιγράφεται στο πρώτο εδάφιο. Τυχόν συναφές κόστος κατανέμεται μεταξύ όλων των ενδιαφερόμενων φορέων εκμετάλλευσης της εγκατάστασης εξυπηρέτησης. 
            
            
               5.Η υποχρέωση που αναφέρεται στην παράγραφο 1 και στο άρθρο 4 πληρούται κατά τρόπο αναλογικό προς το μέγεθος, τα τεχνικά χαρακτηριστικά και τη σημασία της σχετικής εγκατάστασης εξυπηρέτησης. 
            
            
               Άρθρο 6
               Συμπληρωματικές πληροφορίες
            
            
               1.Ο ρυθμιστικός φορέας μπορεί να ζητήσει από τους φορείς εκμετάλλευσης εγκαταστάσεων εξυπηρέτησης να τεκμηριώσουν τον λόγο για τον οποίο χαρακτηρίζουν ως βασική, πρόσθετη ή βοηθητική μια υπηρεσία σχετική με  τις σιδηροδρομικές μεταφορές. 
            
            
               2.Κατόπιν αιτήματος αιτούντος, οι φορείς εκμετάλλευσης εγκαταστάσεων εξυπηρέτησης κατά το σημείο 2 στοιχεία α) έως ζ) του παραρτήματος II της οδηγίας 2012/34/ΕΕ παρέχουν ενδεικτικές πληροφορίες σχετικά με τη διαθέσιμη χωρητικότητα της εγκατάστασης εξυπηρέτησης.
            
         
         
            
               3.Όποτε είναι τεχνικά εφικτό με εύλογες οικονομικές προσπάθειες, οι φορείς εκμετάλλευσης εγκαταστάσεων εξυπηρέτησης καθιστούν τις πληροφορίες που αναφέρονται στην παράγραφο 2 του παρόντος άρθρου και τις πληροφορίες που αναφέρονται στο άρθρο 4 παράγραφος 2 στοιχείο ιβ) διαθέσιμες σε πραγματικό χρόνο μέσω κοινής διαδικτυακής πύλης.
            
            
               Άρθρο 7
            
            
               Συνεργασία σχετικά με την κατανομή της χωρητικότητας εγκατάστασης εξυπηρέτησης
            
            
               1.Οι αιτούντες υποβάλλουν τα αιτήματά τους για πρόσβαση σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές σύμφωνα με τις προθεσμίες που καθορίζουν οι φορείς εκμετάλλευσης εγκαταστάσεων εξυπηρέτησης. Κατά περίπτωση, οι φορείς εκμετάλλευσης εγκαταστάσεων εξυπηρέτησης κατά το σημείο 2 του παραρτήματος II της οδηγίας 2012/34/ΕΕ λαμβάνουν δεόντως υπόψη τις προθεσμίες και τα κριτήρια προτεραιότητας που καθορίζουν οι διαχειριστές υποδομής για τη διαδικασία προγραμματισμού κατά τον καθορισμό των εν λόγω προθεσμιών, ώστε να αποφεύγονται τυχόν ασυνέπειες.
            
            
               2.Οι φορείς εκμετάλλευσης εγκαταστάσεων εξυπηρέτησης κατά το σημείο 2 του παραρτήματος II της οδηγίας 2012/34/ΕΕ και οι διαχειριστές υποδομής συνεργάζονται με σκοπό να διασφαλίζεται συνοχή στην κατανομή της χωρητικότητας της υποδομής και των εγκαταστάσεων εξυπηρέτησης, εφόσον είναι απαραίτητο. Η υποχρέωση συνεργασίας ισχύει επίσης για φορείς εκμετάλλευσης συνδεδεμένων με εγκαταστάσεις εξυπηρέτησης. Οι ενδιαφερόμενοι αιτούντες μπορούν να συμμετέχουν στην εν λόγω συνεργασία κατόπιν αιτήματος. Οι αιτούντες μπορούν επίσης να ζητήσουν τη συμμετοχή οντοτήτων αρμόδιων για τη χορήγηση πρόσβασης στις ιδιωτικές και τις παρακαμπτήριες γραμμές που είναι αναγκαίες για την πρόσβαση σε εγκαταστάσεις εξυπηρέτησης σημαντικές για τη συνεργασία με αντικείμενο την παροχή υπηρεσιών σιδηροδρομικών μεταφορών.
            
            
               Όταν αιτών ζητά την παροχή πρόσθετων ή βοηθητικών υπηρεσιών κατά τα σημεία 3 και 4 του παραρτήματος II της οδηγίας 2012/34/ΕΕ, οι οποίες παρέχονται στην εγκατάσταση από έναν ή περισσότερους φορείς εκμετάλλευσης της εγκατάστασης εξυπηρέτησης, άλλον από εκείνον που είναι αρμόδιος για τη χορήγηση πρόσβασης στην εγκατάσταση, ο αιτών δύναται να ζητήσει τη συμμετοχή στη συνεργασία όλων των φορέων εκμετάλλευσης των εγκαταστάσεων εξυπηρέτησης που παρέχουν τις εν λόγω υπηρεσίες.
            
            
               Εφόσον η διαδικασία προγραμματισμού που διενεργείται από τον διαχειριστή υποδομής εκκρεμεί, τα αιτήματα πρόσβασης σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές δεν απορρίπτονται με την αιτιολογία ότι η αιτούμενη σιδηροδρομική διαδρομή δεν έχει ακόμη εκχωρηθεί. Ωστόσο, οι φορείς εκμετάλλευσης εγκαταστάσεων εξυπηρέτησης κατά το σημείο 2 του παραρτήματος II της οδηγίας 2012/34/ΕΕ και οι ενδιαφερόμενοι διαχειριστές υποδομής επιδιώκουν συνοχή στις αντίστοιχες αποφάσεις τους.
            
            
               3.Κατά περίπτωση, οι φορείς εκμετάλλευσης εγκαταστάσεων εξυπηρέτησης, οι διαχειριστές υποδομής και οι αιτούντες συνεργάζονται ώστε να διασφαλίζεται η αποδοτική λειτουργία των αμαξοστοιχιών από και προς τις εγκαταστάσεις εξυπηρέτησης. Στην περίπτωση αμαξοστοιχιών που χρησιμοποιούν τερματικούς σιδηροδρομικούς εμπορευματικούς σταθμούς, συμπεριλαμβανομένων εκείνων θαλάσσιων λιμένων και λιμένων της εσωτερικής ναυσιπλοΐας, η εν λόγω συνεργασία περιλαμβάνει την ανταλλαγή πληροφοριών για την παρακολούθηση και τον εντοπισμό αμαξοστοιχιών και, όπου διατίθεται, για τον εκτιμώμενο χρόνο άφιξης και αναχώρησης σε περίπτωση καθυστερήσεων και διακοπής της κυκλοφορίας.
            
            
               4.Κατόπιν αιτήματος του ρυθμιστικού φορέα, οι φορείς εκμετάλλευσης εγκαταστάσεων εξυπηρέτησης αποδεικνύουν εγγράφως ότι τουλάχιστον κατά τα τρία τελευταία έτη έχουν εκπληρώσει τις απαιτήσεις συνεργασίας σύμφωνα με το παρόν άρθρο.
            
            
               Άρθρο 8
            
            
               Αιτήματα πρόσβασης σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές
            
            
               1.Οι αιτούντες μπορούν να υποβάλλουν αιτήματα πρόσβασης σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές.
            
            
               2.Οι αιτούντες επισημαίνουν στα αιτήματά τους την εγκατάσταση εξυπηρέτησης ή τις υπηρεσίες τις σχετικές με σιδηροδρομικές μεταφορές για τις οποίες ζητούν πρόσβαση, ή αμφότερες. Οι φορείς εκμετάλλευσης εγκαταστάσεων εξυπηρέτησης δεν εξαρτούν την πρόσβαση στην εγκατάσταση ή στην σχετική με τις σιδηροδρομικές μεταφορές υπηρεσία από την υποχρεωτική αγορά άλλων υπηρεσιών μη σχετιζόμενων με την υπηρεσία που ζητείται.
            
            
               3.Ο φορέας εκμετάλλευσης εγκατάστασης εξυπηρέτησης επιβεβαιώνει την παραλαβή αιτήματος χωρίς αδικαιολόγητη καθυστέρηση. Όταν το αίτημα δεν περιλαμβάνει όλες τις πληροφορίες που απαιτούνται σύμφωνα με την περιγραφή της εγκατάστασης εξυπηρέτησης και είναι αναγκαίες για τη λήψη απόφασης, ο ενδιαφερόμενος φορέας εκμετάλλευσης της εγκατάστασης εξυπηρέτησης ενημερώνει τον αιτούντα και ορίζει εύλογη προθεσμία για την υποβολή των ελλειπουσών πληροφοριών. Εάν οι πληροφορίες αυτές δεν υποβληθούν εντός της προθεσμίας, το αίτημα μπορεί να απορριφθεί.
            
            
               Άρθρο 9
               Απάντηση σε αιτήματα
            
            
               1.Μετά την παραλαβή όλων των απαραίτητων πληροφοριών, ο φορέας εκμετάλλευσης της εγκατάστασης εξυπηρέτησης απαντά στα αιτήματα πρόσβασης και παροχής υπηρεσιών στις εγκαταστάσεις εξυπηρέτησης κατά το σημείο 2 του παραρτήματος II της οδηγίας 2012/34/ΕΕ εντός εύλογης προθεσμίας την οποία ορίζει ο ρυθμιστικός φορέας σύμφωνα με το άρθρο 13 παράγραφος 4 της οδηγίας 2012/34/ΕΕ. Διαφορετικές προθεσμίες επιτρέπεται να ορίζονται για διαφορετικούς τύπους εγκαταστάσεων εξυπηρέτησης και/ή υπηρεσιών.
            
            
               2.Εάν ο φορέας εκμετάλλευσης εγκατάστασης εξυπηρέτησης απαντήσει με προσφορά για πρόσβαση στην εγκατάσταση εξυπηρέτησης, η εν λόγω προσφορά, στην οποία συνεκτιμώνται οι επιχειρηματικές ανάγκες του αιτούντος, παραμένει σε ισχύ επί εύλογο ορισμένο χρονικό διάστημα . 
            
            
               3.Οι ρυθμιστικοί φορείς καθορίζουν τις προθεσμίες για την απάντηση σε αιτήματα που υποβάλλουν οι αιτούντες, όπως προβλέπεται στο άρθρο 13 παράγραφος 4 της οδηγίας 2012/34/ΕΕ, πριν από τη δημοσίευση της πρώτης δήλωσης δικτύου σύμφωνα με τους κανόνες του παρόντος εκτελεστικού κανονισμού, ώστε να διασφαλίζεται η συμμόρφωση προς το άρθρο 27 παράγραφος 4 της οδηγίας 2012/34/ΕΕ. 
            
            
               4.Για ειδικά αιτήματα πρόσβασης σε εγκαταστάσεις εξυπηρέτησης και σε υπηρεσίες κατά το σημείο 2 στοιχεία α) έως δ) και στ) έως θ) του παραρτήματος II, κατά τον καθορισμό των προθεσμιών σύμφωνα με το άρθρο 13 παράγραφος 4 της οδηγίας 2012/34/ΕΕ, οι ρυθμιστικοί φορείς λαμβάνουν υπόψη τις προθεσμίες που καθορίζονται στο άρθρο 48 παράγραφος 1 της οδηγίας 2012/34/ΕΕ. Εφόσον οι ρυθμιστικοί φορείς δεν καθορίσουν προθεσμίες για τέτοια ειδικά αιτήματα, ο φορέας εκμετάλλευσης της εγκατάστασης  απαντά στο αίτημα εντός των προθεσμιών που καθορίζονται στο άρθρο 48 παράγραφος 1 της οδηγίας.
            
            
               Εφόσον ο φορέας εκμετάλλευσης εγκατάστασης εξυπηρέτησης έχει ορίσει ετήσια προθεσμία για την υποβολή αιτημάτων πρόσβασης σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές  κατά το σημείο 2 στοιχεία α) έως δ) και στ) έως θ) του παραρτήματος II, στις προθεσμίες απάντησης σε καθυστερημένα αιτήματα που καθορίζει ο ρυθμιστικός φορέας λαμβάνονται υπόψη οι προθεσμίες που εφαρμόζουν οι διαχειριστές υποδομής για τη διεκπεραίωση τέτοιων αιτημάτων.
            
         
         
            
               Για εγκαταστάσεις εξυπηρέτησης και υπηρεσίες σχετικές με τις σιδηροδρομικές μεταφορές κατά το σημείο 2 στοιχείο ε) του παραρτήματος II, η προθεσμία αρχίζει μόλις αξιολογηθεί η τεχνική συμβατότητα του τροχαίου υλικού με τις εν λόγω εγκαταστάσεις και τον εξοπλισμό της και ο αιτών ενημερωθεί σχετικά.
            
            
               5.Οι φορείς εκμετάλλευσης εγκαταστάσεων εξυπηρέτησης, οι οποίοι παρέχουν πρόσθετες και βοηθητικές υπηρεσίες  κατά τα σημεία 3 και 4 του παραρτήματος II της οδηγίας 2012/34/ΕΕ, απαντούν σε αιτήματα για τέτοιες υπηρεσίες εντός της προθεσμίας που έχει ορίσει ο ρυθμιστικός φορέας ή, αν δεν έχει οριστεί προθεσμία, εντός εύλογου χρονικού διαστήματος. Εάν αιτών υποβάλλει ειδικά αιτήματα για διάφορες υπηρεσίες σχετικές με τις σιδηροδρομικές μεταφορές που παρέχονται σε εγκατάσταση εξυπηρέτησης και επισημαίνει ότι είναι πρόσφορη μόνον η ταυτόχρονη παροχή τους, όλοι οι ενδιαφερόμενοι φορείς εκμετάλλευσης εγκαταστάσεων εξυπηρέτησης, συμπεριλαμβανομένων των προμηθευτών πρόσθετων και βοηθητικών υπηρεσιών  κατά τα σημεία 3 και 4 του παραρτήματος II, απαντούν στα εν λόγω αιτήματα εντός της εύλογης προθεσμίας που αναφέρεται στην παράγραφο 4.
            
            
               Για υπηρεσίες σχετικές με τις σιδηροδρομικές μεταφορές κατά το σημείο 4 στοιχείο ε) του παραρτήματος II, η προθεσμία αρχίζει μόλις αξιολογηθεί η τεχνική συμβατότητα του τροχαίου υλικού με τις εγκαταστάσεις και τον εξοπλισμό της και ο αιτών ενημερωθεί σχετικά.
            
            
               6.Με τη συμφωνία του ενδιαφερόμενου αιτούντος, οι προθεσμίες που αναφέρονται στις παραγράφους 3, 4 και 5 μπορούν να παραταθούν.
            
            
               7.Τα δικαιώματα πρόσβασης σε σιδηροδρομική υποδομή και σε υπηρεσίες σχετικές με τις σιδηροδρομικές μεταφορές δεν μεταβιβάζονται σε άλλους αιτούντες.
            
            
               8.Εάν αιτών προτίθεται να μην αξιοποιήσει δικαίωμα πρόσβασης σε εγκατάσταση εξυπηρέτησης ή σε υπηρεσία  σχετική με τις σιδηροδρομικές μεταφορές, το οποίο του έχει χορηγήσει φορέας εκμετάλλευσης εγκαταστάσεων εξυπηρέτησης, ενημερώνει τον ενδιαφερόμενο φορέα εκμετάλλευσης χωρίς αδικαιολόγητη καθυστέρηση.
            
            
               Άρθρο 10
            
            
               Διαδικασία συντονισμού
            
            
               1.Εάν φορέας εκμετάλλευσης εγκαταστάσεων εξυπηρέτησης  κατά το σημείο 2 του παραρτήματος II της οδηγίας 2012/34/ΕΕ λάβει αίτημα πρόσβασης σε εγκατάσταση εξυπηρέτησης ή σε παροχή υπηρεσίας που έρχεται σε σύγκρουση με άλλο αίτημα ή αφορά την ήδη κατανεμηθείσα χωρητικότητα της εγκατάστασης εξυπηρέτησης, επιχειρεί, μέσω συζήτησης και συντονισμού με τους ενδιαφερόμενους αιτούντες, να εξασφαλίσει τον καλύτερο δυνατό συνδυασμό όλων των αιτημάτων. Στον εν λόγω συντονισμό συμμετέχουν επίσης οι πάροχοι πρόσθετων και βοηθητικών υπηρεσιών κατά τα σημεία 3 και 4 του παραρτήματος II της οδηγίας 2012/34/ΕΕ, εφόσον οι εν λόγω υπηρεσίες παρέχονται στην εγκατάσταση και ζητούνται από τον αιτούντα. Οποιαδήποτε τροποποίηση ήδη χορηγηθέντων δικαιωμάτων πρόσβασης υπόκειται στη συμφωνία του ενδιαφερόμενου αιτούντος.
            
            
               2.Οι φορείς εκμετάλλευσης εγκαταστάσεων εξυπηρέτησης κατά το σημείο 2 του παραρτήματος II της οδηγίας 2012/34/ΕΕ δεν απορρίπτουν αιτήματα πρόσβασης στην εγκατάσταση εξυπηρέτησης ή στην παροχή των υπηρεσιών που παρέχουν, ούτε υποδεικνύουν στον αιτούντα βιώσιμες εναλλακτικές λύσεις, όταν η χωρητικότητα που αντιστοιχεί στις ανάγκες του αιτούντα είναι διαθέσιμη στην εγκατάσταση εξυπηρέτησης ή αναμένεται να καταστεί διαθέσιμη κατά τη διάρκεια ή μετά τη διαδικασία συντονισμού.
            
            
               3.Οι φορείς εκμετάλλευσης εγκαταστάσεων εξυπηρέτησης εξετάζουν διάφορες εναλλακτικές λύσεις που τους καθιστούν δυνατόν να ικανοποιήσουν αλληλοσυγκρουόμενα αιτήματα πρόσβασης στην εγκατάσταση εξυπηρέτησης ή στην παροχή υπηρεσίας στην εγκατάσταση εξυπηρέτησης. Οι εν λόγω λύσεις, όταν κρίνεται απαραίτητο, περιλαμβάνουν μέτρα για τη μεγιστοποίηση της διαθέσιμης χωρητικότητας της εγκατάστασης, στον βαθμό που δεν απαιτείται πρόσθετη επένδυση σε πόρους ή εγκαταστάσεις. Τα μέτρα αυτά μπορούν να περιλαμβάνουν:
            
            
               –πρόταση εναλλακτικού χρονοδιαγράμματος·
            
            
               –αλλαγή των ωρών εργασίας ή του συστήματος προγραμματισμού εργασίας, όποτε είναι δυνατόν·
            
            
               –παροχή πρόσβασης στην εγκατάσταση για αυτοεξυπηρέτησης.
            
            
               4.Οι αιτούντες και οι φορείς εκμετάλλευσης εγκαταστάσεων εξυπηρέτησης μπορούν από κοινού να ζητήσουν από τον ρυθμιστικό φορέα να συμμετέχει στη διαδικασία συντονισμού ως παρατηρητής.
            
            
               5.Εάν αίτημα πρόσβασης σε εγκατάσταση εξυπηρέτησης κατά το σημείο 2 του παραρτήματος II της οδηγίας 2012/34/ΕΕ δεν καταστεί δυνατόν να ικανοποιηθεί μετά από διαδικασία συντονισμού και η εγκατάσταση εξυπηρέτησης πλησιάζει σε κατάσταση συμφόρησης, ο ρυθμιστικός φορέας δύναται να ζητήσει από τον φορέα εκμετάλλευσης της εγκατάστασης εξυπηρέτησης να λάβει μέτρα, ώστε να καταστεί εφικτή η ικανοποίηση πρόσθετων αιτημάτων πρόσβασης στην εγκατάστασή του. Τα εν λόγω μέτρα είναι διαφανή και δεν εισάγουν διακρίσεις. 
            
            
               Άρθρο 11
            
            
               Κριτήρια προτεραιότητας
            
            
               Οι φορείς εκμετάλλευσης εγκαταστάσεων εξυπηρέτησης μπορούν να καθορίζουν κριτήρια προτεραιότητας για την κατανομή της χωρητικότητας σε περίπτωση αντικρουόμενων αιτημάτων πρόσβασης σε εγκαταστάσεις εξυπηρέτησης και σε υπηρεσίες σχετικές με σιδηροδρομικές μεταφορές, όταν τα εν λόγω αιτήματα δεν μπορούν να ικανοποιηθούν με διαδικασία συντονισμού. 
            
            
               Τα εν λόγω κριτήρια προτεραιότητας είναι αμερόληπτα και αντικειμενικά και δημοσιεύονται στην περιγραφή της εγκατάστασης εξυπηρέτησης σύμφωνα με το άρθρο 4 παράγραφος 2 στοιχείο ια). Στα κριτήρια αυτά λαμβάνονται υπόψη ο σκοπός της εγκατάστασης, ο σκοπός και η φύση των υπηρεσιών σιδηροδρομικών μεταφορών και ο στόχος της διασφάλισης αποδοτικής αξιοποίησης της διαθέσιμης χωρητικότητας. 
            
         
         
            
               Στα κριτήρια προτεραιότητας επιτρέπεται επίσης να λαμβάνονται υπόψη οι εξής πτυχές:
            
            
               –οι υφιστάμενες συμβάσεις·
            
            
               –η πρόθεση και η ικανότητα αξιοποίησης της ζητούμενης χωρητικότητας, καθώς και η μη αξιοποίηση παλαιότερα του συνόλου ή μέρους της κατανεμηθείσας χωρητικότητας και των λόγων της μη αξιοποίησης·
            
            
               –οι σιδηροδρομικές διαδρομές που έχουν ήδη εκχωρηθεί και συνδέονται με ζητούμενες υπηρεσίες·
            
            
               –τα κριτήρια προτεραιότητας για την εκχώρηση σιδηροδρομικών διαδρομών·
            
            
               –η έγκαιρη υποβολή των αιτημάτων.
            
            
               Άρθρο 12
            
            
               Βιώσιμες εναλλακτικές λύσεις
            
            
               1.Εάν αίτημα πρόσβασης σε εγκαταστάσεις εξυπηρέτησης και σε υπηρεσίες σχετικές με τις σιδηροδρομικές μεταφορές δεν μπορεί να ικανοποιηθεί μετά τη διαδικασία συντονισμού, ο φορέας εκμετάλλευσης της εγκατάστασης εξυπηρέτησης κατά το σημείο 2 του παραρτήματος II της οδηγίας 2012/34/ΕΕ ενημερώνει τον ενδιαφερόμενο αιτούντα και τον ρυθμιστικό φορέα, κατόπιν αιτήματός του, χωρίς αδικαιολόγητη καθυστέρηση. Τα κράτη μέλη δύνανται να απαιτήσουν να ενημερώνεται ο ρυθμιστικός φορέας ακόμη και ελλείψει τέτοιου αιτήματος.
            
            
               2.Σε περίπτωση που αίτημα δεν μπορεί να ικανοποιηθεί, ο φορέας εκμετάλλευσης εγκατάστασης εξυπηρέτησης κατά το σημείο 2 του παραρτήματος II της οδηγίας 2012/34/ΕΕ και ο αιτών αξιολογούν από κοινού κατά πόσον υπάρχουν βιώσιμες εναλλακτικές λύσεις που επιτρέπουν τη λειτουργία της σχετικής υπηρεσίας  εμπορευματικών ή επιβατικών μεταφορών στην ίδια ή σε εναλλακτικές διαδρομές υπό οικονομικά αποδεκτούς όρους. Δεν απαιτείται από τον αιτούντα να αποκαλύπτει την επιχειρηματική στρατηγική του.
            
            
               3.Για τον σκοπό της παραγράφου 2, ο φορέας εκμετάλλευσης εγκατάστασης  εξυπηρέτησης υποδεικνύει πιθανές εναλλακτικές λύσεις, ακόμη και σε άλλα κράτη μέλη, κατά περίπτωση, βάσει περιγραφών άλλων εγκαταστάσεων εξυπηρέτησης, πληροφοριών δημοσιευμένων σε κοινή διαδικτυακή πύλη σύμφωνα με το άρθρο 5 και οποιασδήποτε πληροφορίας παρεχόμενης  από τον αιτούντα. Στην πρόταση δυνητικών εναλλακτικών λύσεων, λαμβάνονται υπόψη τουλάχιστον τα ακόλουθα κριτήρια, στον βαθμό που μπορούν να αξιολογηθούν από τον φορέα εκμετάλλευσης της εγκατάστασης εξυπηρέτησης:
            
            
               –δυνατότητα υποκατάστασης των λειτουργικών χαρακτηριστικών της εναλλακτικής εγκατάστασης εξυπηρέτησης·
            
            
               –δυνατότητα υποκατάστασης των φυσικών και των τεχνικών χαρακτηριστικών της εναλλακτικής εγκατάστασης εξυπηρέτησης·
            
            
               –ο σαφής αντίκτυπος στην ελκυστικότητα και την ανταγωνιστικότητα της υπηρεσίας σιδηροδρομικών μεταφορών που προβλέπεται από τον αιτούντα·
            
            
               –το εκτιμώμενο πρόσθετο κόστος για τον αιτούντα.
            
            
               Ο φορέας εκμετάλλευσης εγκατάστασης εξυπηρέτησης τηρεί το εμπορικό απόρρητο των πληροφοριών που παρέχει ο αιτών.
            
            
               4.Εφόσον δεν έχουν δημοσιοποιηθεί πληροφορίες σχετικά με τη χωρητικότητα των προτεινόμενων εναλλακτικών λύσεων, ο αιτών εξακριβώνει τη χωρητικότητα. 
            
            
               Ο αιτών αξιολογεί κατά πόσον η αξιοποίηση της προτεινόμενης εναλλακτικής λύσης θα του επιτρέψει την εκτέλεση της προβλεπόμενης υπηρεσίας μεταφορών υπό οικονομικά αποδεκτούς όρους. Ενημερώνει τον φορέα της εγκατάστασης εξυπηρέτησης σχετικά με το αποτέλεσμα της αξιολόγησής του εντός από κοινού συμφωνηθείσας προθεσμίας.
            
            
               5.Ο αιτών μπορεί να ζητήσει από τον φορέα εκμετάλλευσης της εγκατάστασης εξυπηρέτησης να μην του υποδείξει βιώσιμες εναλλακτικές λύσεις και να μην προβεί σε από κοινού αξιολόγηση. 
            
            
               Άρθρο 13
               Άρνηση πρόσβασης
            
         
         
            
               1.Εφόσον ο φορέας εκμετάλλευσης εγκατάστασης εξυπηρέτησης κατά το σημείο 2 του παραρτήματος II της οδηγίας 2012/34/ΕΕ και ο αιτών καταλήξουν στο συμπέρασμα ότι δεν υπάρχει βιώσιμη εναλλακτική λύση και ότι δεν είναι εφικτή η ικανοποίηση του αιτήματος πρόσβασης ή παροχής υπηρεσίας στην εγκατάσταση μετά τη διαδικασία συντονισμού, ο φορέας εκμετάλλευσης της εγκατάστασης εξυπηρέτησης μπορεί να απορρίψει το αίτημα. 
            
            
               Εφόσον ο φορέας εκμετάλλευσης της εγκατάστασης εξυπηρέτησης και ο αιτών δεν μπορούν να συμφωνήσουν σε βιώσιμη εναλλακτική λύση, ο φορέας εκμετάλλευσης της εγκατάστασης εξυπηρέτησης μπορεί να απορρίψει το αίτημα υποδεικνύοντας τις εναλλακτικές λύσεις που θεωρεί βιώσιμες.
                     Ο αιτών δύναται να υποβάλει καταγγελία στον ρυθμιστικό φορέα σύμφωνα με το άρθρο 13 παράγραφος 5 της οδηγίας 2012/34/ΕΕ.
            
            
               2.Εφόσον ο φορέας εκμετάλλευσης εγκατάστασης εξυπηρέτησης και ο αιτών προσδιορίσουν από κοινού βιώσιμες εναλλακτικές λύσεις, ο φορέας εκμετάλλευσης της εγκατάστασης εξυπηρέτησης μπορεί να απορρίψει το αίτημα.  
            
            
               3.Οι φορείς εκμετάλλευσης εγκαταστάσεων εξυπηρέτησης κατά το άρθρο 13 παράγραφος 3 της οδηγίας 2012/34/ΕΕ αιτιολογούν εγγράφως στον αιτούντα τον λόγο για τον οποίο δεν κατέστη δυνατόν να ικανοποιηθεί το αίτημα  μετά τη διαδικασία συντονισμού και τον λόγο για τον οποίο, βάσει των διαθέσιμων πληροφοριών, κρίνουν ότι οποιαδήποτε προτεινόμενη εναλλακτική λύση πληροί τις απαιτήσεις του αιτούντος και είναι βιώσιμη. 
            
            
               4.Ο φορέας εκμετάλλευσης εγκατάστασης εξυπηρέτησης υποδεικνύει στον ρυθμιστικό φορέα και τον αιτούντα, κατόπιν αιτήματός τους, τους λόγους της απόρριψης, καθώς και τις εναλλακτικές λύσεις που εξετάστηκαν και την έκβαση της διαδικασίας συντονισμού.
            
            
               5.Στις περιπτώσεις που αναφέρονται στο άρθρο 12 παράγραφος 5, ο φορέας εκμετάλλευσης εγκατάστασης εξυπηρέτησης μπορεί να απορρίψει το αίτημα χωρίς να συμμορφωθεί προς τις απαιτήσεις που ορίζονται στις παραγράφους 3 και 4 του παρόντος άρθρου.
            
            
               6.Σε περίπτωση κατ’ επανάληψη μη πληρωμής εκ μέρους του αιτούντα των δικαιωμάτων πρόσβασης που του έχουν ήδη χορηγηθεί και χρησιμοποιηθεί, ο φορέας εκμετάλλευσης εγκατάστασης εξυπηρέτησης μπορεί να ζητήσει οικονομικές εγγυήσεις για την προάσπιση των νόμιμων προσδοκιών του όσον αφορά τα μελλοντικά έσοδα και τη χρήση της εγκατάστασης. Πληροφορίες σχετικά με τις εν λόγω εγγυήσεις δημοσιεύονται στην περιγραφή των εγκαταστάσεων εξυπηρέτησης.
            
            
               Άρθρο 14
            
            
               Καταγγελίες
            
            
               Εάν αιτών υποβάλει καταγγελία στον ρυθμιστικό φορέα σύμφωνα με το άρθρο 13 παράγραφος 5 της οδηγίας 2012/34/ΕΕ, ο εν λόγω ρυθμιστικός φορέας, κατά την αξιολόγηση των επιπτώσεων οποιασδήποτε απόφασης μπορεί να λάβει για τη χορήγηση προσήκοντος τμήματος χωρητικότητας στον αιτούντα, λαμβάνει υπόψη τουλάχιστον τα εξής στοιχεία, κατά περίπτωση:
            
            
               –τις συμβατικές υποχρεώσεις και τη βιωσιμότητα των επιχειρηματικών μοντέλων άλλων θιγόμενων χρηστών της εγκατάστασης εξυπηρέτησης·
            
            
               –τον συνολικό όγκο της χωρητικότητας της εγκατάστασης εξυπηρέτησης που έχει ήδη χορηγηθεί σε άλλους θιγόμενους χρήστες·
            
            
               –τις επενδύσεις που έχουν γίνει στην εγκατάσταση από άλλους θιγόμενους χρήστες·
            
            
               –τη διαθεσιμότητα βιώσιμων εναλλακτικών λύσεων για την ικανοποίηση των αναγκών άλλων θιγόμενων χρηστών,, καθώς και των εναλλακτικών λύσεων σε άλλα κράτη μέλη σε περίπτωση διεθνών υπηρεσιών σιδηροδρομικών μεταφορών·
            
            
               –τη βιωσιμότητα του επιχειρηματικού μοντέλου άλλων θιγόμενων φορέων εκμετάλλευσης εγκαταστάσεων εξυπηρέτησης·
            
            
               –τα δικαιώματα πρόσβασης σε συνδετήρια υποδομή.
            
            
               Άρθρο 15
            
            
               Μη χρησιμοποιηθείσες εγκαταστάσεις 
            
            
               1.Εγκαταστάσεις εξυπηρέτησης κατά το σημείο 2 του παραρτήματος II της οδηγίας 2012/34/ΕΕ οι οποίες δεν έχουν χρησιμοποιηθεί επί τουλάχιστον δύο συναπτά έτη υπόκεινται σε εκδήλωση ενδιαφέροντος και σε απλή μίσθωση ή χρονομίσθωση. Πληροφορίες σχετικά με μη χρησιμοποιούμενες εγκαταστάσεις δημοσιεύονται σύμφωνα με το άρθρο 5.
            
            
               2.Το χρονικό διάστημα δύο ετών κατά την παράγραφο 1 αρχίζει να υπολογίζεται από την επομένη της ημερομηνίας κατά την οποία παρασχέθηκε για τελευταία φορά υπηρεσία σχετική με τις σιδηροδρομικές μεταφορές στην εγκατάσταση εξυπηρέτησης.
            
         
         
            
               3.Αιτούντες που ενδιαφέρονται να χρησιμοποιήσουν εγκαταστάσεις εξυπηρέτησης κατά το σημείο 2 του παραρτήματος II της οδηγίας 2012/34/ΕΕ, οι οποίες έχουν μείνει εκτός χρήσης επί τουλάχιστον δύο συναπτά έτη, εκφράζουν το ενδιαφέρον τους εγγράφως στον φορέα εκμετάλλευσης της σχετικής εγκατάστασης και ενημερώνουν τον ρυθμιστικό φορέα. Στην εν λόγω εκδήλωση ενδιαφέροντος αποδεικνύονται οι ανάγκες της ενδιαφερόμενης σιδηροδρομικής επιχείρησης. Ο φορέας εκμετάλλευσης της εγκατάστασης εξυπηρέτησης δύναται να αποφασίσει να συνεχίσει τη δραστηριότητά του κατά τρόπο ικανοποιητικό για τις αποδεδειγμένες ανάγκες της σιδηροδρομικής επιχείρησης.
            
            
               4.Εφόσον ο ιδιοκτήτης εγκατάστασης εξυπηρέτησης δεν την εκμεταλλεύεται, ο φορέας εκμετάλλευσης της εγκατάστασης ενημερώνει τον ιδιοκτήτη σχετικά με την εκδήλωση ενδιαφέροντος εντός 10 ημερών από την παραλαβή της. Ο ιδιοκτήτης της εγκατάστασης εξυπηρέτησης δημοσιοποιεί το γεγονός ότι η εγκατάσταση διατίθεται για μίσθωση ή χρονομίσθωση, συνολικά ή εν μέρει, εκτός αν ο φορέας εκμετάλλευσης της εγκατάστασης εξυπηρέτησης αποφασίσει να συνεχίσει τη δραστηριότητα μετά την εκδήλωση ενδιαφέροντος.
            
            
               5.Πριν από την εν λόγω δημοσίευση, ο ιδιοκτήτης της εγκατάστασης εξυπηρέτησης μπορεί να επιτρέψει στον φορέα εκμετάλλευσης της εγκατάστασης εξυπηρέτησης να υποβάλει τις παρατηρήσεις του σχετικά με τη δημοσίευση εντός προθεσμίας τεσσάρων εβδομάδων. Ο φορέας εκμετάλλευσης μπορεί να εγείρει αντίρρηση για τη δημοσίευση υποβάλλοντας έγγραφα με τα οποία αποδεικνύεται ότι βρίσκονται σε εξέλιξη εργασίες μετατροπής, οι οποίες άρχισαν πριν από την εκδήλωση ενδιαφέροντος.
            
            
               6.Ο ρυθμιστικός φορέας ενημερώνεται από τον ιδιοκτήτη σχετικά με τη διαδικασία μετατροπής και μπορεί να ζητήσει από τον φορέα εκμετάλλευσης να υποβάλει έγγραφα προκειμένου να αξιολογηθεί η αξιοπιστία του.
            
            
               Εάν το αποτέλεσμα της αξιολόγησης δεν είναι ικανοποιητικό, ο ρυθμιστικός φορέας ζητά τη δημοσίευση της διάθεσης της εγκατάστασης για απλή μίσθωση ή χρονομίσθωση, στο σύνολό της ή εν μέρει.
            
            
               7.Με την επιφύλαξη των εφαρμοστέων κανόνων για τις δημόσιες συμβάσεις, ο ιδιοκτήτης εγκατάστασης εξυπηρέτησης κατά το σημείο 2 του παραρτήματος II της οδηγίας 2012/34/ΕΕ δημοσιοποιεί στη διαδικτυακή πύλη του ειδοποίηση σχετικά με τη μίσθωση ή χρονομίσθωση της εγκατάστασης εξυπηρέτησης και ενημερώνει σχετικά τον ρυθμιστικό φορέα και τον διαχειριστή υποδομής με το δίκτυο του οποίου συνδέεται η εγκατάσταση. Η δημοσίευση περιλαμβάνει όλες τις πληροφορίες που είναι απαραίτητες ώστε να καταστεί δυνατόν στις ενδιαφερόμενες επιχειρήσεις να υποβάλουν προσφορά για να αναλάβουν την εκμετάλλευση των εγκαταστάσεων, στο σύνολό τους ή εν μέρει. Στις εν λόγω πληροφορίες περιλαμβάνονται ιδίως:
            
            
               α)τα στοιχεία της διαδικασίας επιλογής, η οποία είναι διαφανής και αμερόληπτη και λαμβάνει υπόψη τον στόχο της διασφάλισης της κατά το δυνατόν αποδοτικότερης αξιοποίησης της χωρητικότητας της εγκατάστασης·
            
            
               β)τα κριτήρια επιλογής·
            
            
               γ)τα κύρια χαρακτηριστικά του τεχνικού εξοπλισμού της εγκατάστασης εξυπηρέτησης·
            
            
               δ)τη διεύθυνση και την προθεσμία υποβολής προσφορών, η οποία είναι τουλάχιστον 30 ημέρες από τη δημοσίευση της ειδοποίησης. 
            
            
               8.Ο ενδιαφερόμενος διαχειριστής υποδομής δημοσιεύει επίσης στη διαδικτυακή πύλη του τις πληροφορίες που αναφέρονται στην παράγραφο 7. 
            
            
               9.Με την επιφύλαξη των εφαρμοστέων κανόνων για τις δημόσιες συμβάσεις, ο ιδιοκτήτης εγκατάστασης εξυπηρέτησης κατά το σημείο 2 του παραρτήματος II της οδηγίας 2012/34/ΕΕ επιλέγει τον επιτυχόντα υποψήφιο και υποβάλλει εύλογη προσφορά χωρίς αδικαιολόγητη καθυστέρηση.
            
            
               10.Τα κράτη μέλη δύνανται να εφαρμόζουν υφιστάμενες διαδικασίες για τον ρυθμιστικό έλεγχο του παροπλισμού εγκαταστάσεων εξυπηρέτησης. Στην περίπτωση αυτή, ο ρυθμιστικός φορέας μπορεί να χορηγήσει εξαιρέσεις από την εφαρμογή των διατάξεων του παρόντος άρθρου.
            
            
               Άρθρο 16
            
            
               Επανεξέταση
            
            
               Έως την 1η Ιουνίου 2024, η Επιτροπή αξιολογεί την εφαρμογή του παρόντος κανονισμού και βάσει του αποτελέσματος της εν λόγω αξιολόγησης τον επικαιροποιεί, αν χρειασθεί.
            
            
               Άρθρο 17
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιουνίου 2019.
            
         
         
            
               Ωστόσο, το άρθρο 2 εφαρμόζεται από την 1η Ιανουαρίου 2019.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 22.11.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 343 της 14.12.2012, σ. 32.
               
               
                  
                     (2)
                  
                        Κανονισμός (ΕΕ) 2017/352 του Ευρωπαϊκού Κοινοβουλίου και του Συμβουλίου, της 15ης Φεβρουαρίου 2017, για τη θέσπιση πλαισίου όσον αφορά την παροχή λιμενικών υπηρεσιών και κοινών κανόνων για τη χρηματοοικονομική διαφάνεια των λιμένων (ΕΕ L 57 της 3.3.2017, σ. 1).
               
               
                  
                     (3)
                  
                        Οδηγία (EE) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (ΕΕ L 138 της 26.5.2016, σ. 102).